12 ฐานะการเงินและผลการดำเนินงาน

(1) งบการเงิน

(1) รายงานการสอบบัญชี

งบการเงินทั้ง 3 ปีที่ผ่านมาของบริษัทและงบการเงินรวม
ผู้สอบบัญชีได้แสดงความเห็นในรายงานการตรวจสอบแบบไม่มีเงื่อนไข

งบการเงินของบริษัท มีเดีย ออฟ มีเดียส์ จำกัด (มหาชน) ปี 2543 ตรวจสอบโดย บริษัท
ไพร้ซวอเตอร์เฮาส์คูเปอร์ส เอบีเอเอส จำกัด และบริษัทในฐานะผู้ทำแผนได้แต่งตั้งนายชัยกรณ์
อุ่นปิติพงษา แห่งสำนักงาน ดร.วิรัช แอนด์ แอสโซซิเอทส์ เป็นผู้สอบบัญชีสำหรับงบการเงินประจำปี
2544 แทน สำหรับงบการเงินปี 2545 นั้น บริษัท เค.วาย.เอส.โฮลดิ้ง จำกัด
ในฐานะผู้บริหารแผนได้แต่งตั้งนายชัยกรณ์ อุ่นปิติพงษา แห่งสำนักงาน ดร.วิรัช แอนด์
แอสโซซิเอทส์ เป็นผู้สอบบัญชีของบริษัท

(ข) ตารางสรุปงบการเงินรวม

[TABLE]

บริษัทมีเดีย ออฟ มีเดียส์ จำกัด (มหาชน) และบริษัทย่อย

งบกระแสเงินสด

[TABLE]

(2) คำอธิบายและการวิเคราะห์ฐานะการเงินและผลการดำเนินงาน

  ผลการดำเนินงานและการเปลี่ยนแปลงที่สำคัญ

การดำเนินการตามแผนฟื้นฟูกิจการ

  ภายหลังจากวันที่ศาลมีคำสั่งเห็นชอบด้วยแผนฟื้นฟูกิจการของบริษัทเมื่อวันที่ 15 มกราคม 2545
  ผู้บริหารแผนได้ดำเนินการปรับโครงสร้างธุรกิจ โครงสร้างหนี้และทุน ตามแผนฟื้นฟูกิจการดังนี้

การปรับโครงสร้างธุรกิจ

ในเดือนมิถุนายน 2545 ได้จำหน่ายเงินลงทุนในบริษัทย่อย 2 บริษัท ซึ่งมีขาดทุนเกินทุน คือ บริษัท
อัครมีเดีย จำกัด และบริษัท เอ็มสแควร์ เอนเตอร์เทนเมนท์ จำกัด
พร้อมกับการจำหน่ายเงินลงทุนในบริษัทร่วม 1 บริษัท คือ บริษัท ทีวี ธันเดอร์ จำกัด
บริษัทบันทึกรับรู้กำไรจากการจำหน่ายเงินลงทุนเป็นจำนวน 47.53ล้านบาท
โดยแสดงเป็นรายได้อื่นในงบกำไรขาดทุน การจำหน่ายเงินลงทุนในบริษัทย่อยและร่วมนี้
มีผลทำให้เงินลงทุนระยะยาวลดลงจำนวน 11.74 ล้านบาท
และลูกหนี้เงินทดรองและเงินให้กู้ยืมบริษัทอื่นลดลงจำนวน 15.78 ล้านบาท

การปรับปรุงโครงสร้างทุน

การลดทุน เมื่อวันที่ 3 เมษายน 2545
ผู้บริหารแผนได้ดำเนินการจดทะเบียนลดทุนกับกระทรวงพาณิชย์จาก 700 ล้านบาท เป็น 280
ล้านบาท โดยการลดมูลค่าที่ตราไว้จากเดิมหุ้นละ 10 บาทเหลือ 4 บาท
ทำให้ทุนจดทะเบียนประกอบด้วยหุ้นสามัญจำนวน 70,000,000 หุ้น มูลค่าหุ้นละ 4 บาท
และทุนชำระแล้วประกอบด้วยหุ้นสามัญจำนวน 26,000,000 หุ้น มูลค่าหุ้นละ 4 บาท เป็นเงิน 104
ล้านบาท และได้นำส่วนที่ลดทุนชำระแล้วจำนวน 156 ล้านบาทไปลดขาดทุนสะสม
นอกจากนี้ยังได้ดำเนินการโอนเงินสำรองตามกฏหมายจำนวน 18.4 ล้านบาท
ชดเชยผลขาดทุนสะสมของบริษัท

การเพิ่มทุน วันที่ 5 เมษายน 2545
ผู้บริหารแผนได้ดำเนินการเพิ่มทุนจดทะเบียนกับกระทรวงพาณิชย์จาก 280 ล้านบาท เป็น 580
ล้านบาท ประกอบด้วยหุ้นสามัญจำนวน 145,000,000 หุ้น มูลค่าหุ้นละ 4 บาท
โดยการออกหุ้นสามัญเพิ่มจำนวน 75,000,000 หุ้น และนำหุ้นที่ยังไม่ได้จัดสรรจำนวน
119,000,000 หุ้น ออกจัดสรรดังนี้

-   เสนอขายผู้บริหารแผนจำนวน 30,000,000 หุ้น ในราคาหุ้นละ 0.01 บาท
    ทำให้บริษัทมีส่วนต่ำกว่ามูลค่าหุ้นสามัญจำนวน 119.7 ล้านบาท

-   จัดสรรให้แก่เจ้าหนี้ที่แปลงหนี้เป็นทุนตามแผนฟื้นฟูจำนวน 81,073,896 หุ้น
    (จัดสรรให้เจ้าหนี้ซึ่งเป็นบริษัทย่อยของบริษัทจำนวน 6,279,320 หุ้น) ในราคาหุ้นละ 4 บาท
    เมื่อเทียบกับราคายุติธรรมของหุ้นซึ่งเท่ากับ 1 บาท ทำให้ส่วนเกินมูลค่าหุ้นสามัญลดลงจำนวน
    243.22 ล้านบาท ซึ่งเท่ากับจำนวนกำไรจากการปรับโครงสร้างหนี้

-   จัดสรรเพื่อรองรับหุ้นกู้แปลงสภาพจำนวน 5,000,000 หุ้น

-   หุ้นสามัญจำนวน 2,926,104 หุ้น ยังไม่มีการจัดสรร

หุ้นกู้แปลงสภาพ ผู้บริหารแผนได้ทำการเปลี่ยนมูลค่าที่ตราไว้ของหุ้นกู้แปลงสภาพจากเดิมมูลค่าหุ้นละ
1 ล้านบาท เป็นมูลค่าหุ้นละ 1 พันบาท
และยกเลิกการกันสำรองหุ้นสามัญเพื่อรองรับหุ้นกู้แปลงสภาพจากเดิมกำหนดไว้ไม่เกิน 20
ล้านหุ้นเป็นไม่เกิน 5 ล้านหุ้น
เพื่อรองรับหุ้นกู้แปลงสภาพที่เกิดจากการปรับโครงสร้างหนี้ตามแผนฟื้นฟู

การชำระหนี้เงินต้นและดอกเบี้ยตามแผนฟื้นฟู

ในระหว่างปี 2545 บริษัทได้ทำการชำระหนี้เงินต้นตามแผนฟื้นฟูโดยชำระเจ้าหนี้กลุ่ม 3
–เจ้าหนี้บุริมสิทธ์ก่อน และได้เริ่มชำระเจ้าหนี้กลุ่ม4 – เจ้าหนี้ที่จำเป็นต่อการสนับสนุนธุรกิจ
ในไตรมาสที่ 4 รวมชำระหนี้เงินต้นในปี 2545 จำนวน 12.63 ล้านบาท
และชำระดอกเบี้ยเป็นจำนวน 1.97 ล้านบาท

การวิเคราะห์ผลการดำเนินงานปี 2545

ปี 2545 ภาวะเศรษฐกิจของประเทศมีการเติบโตในอัตราที่สูงกว่าที่คาดการณ์ไว้ กล่าวคือ
มีการขยายตัวทั้งปีที่อัตราร้อยละ 5.2 สูงกว่าอัตราที่คาดการณ์ไว้ร้อยละ 4-4.5
ทั้งนี้มีปัจจัยหนุนจากการบริโภคภายในประเทศ
และนโยบายของรัฐบาลที่พยายามกระตุ้นการบริโภคภายในประเทศ
การส่งเสริมเศรษฐกิจระดับรากหญ้า และอุตสาหกรรมขนาดกลางและขนาดย่อม
สำหรับอุตสาหกรรมโฆษณาก็มีการขยายตัวสูงขึ้นมากถึงร้อยละ 15.4 ในขณะที่ปี 2544
มีการเติบโตเพียงร้อยละ 3.8
โดยการโฆษณาผ่านสื่อโทรทัศน์ซึ่งเป็นแหล่งรายได้ของบริษัทมีอัตราการเติบโตเพิ่มขึ้นร้อยละ 13.6
จากปี 2544 ซึ่งมีสาเหตุมาจากการใช้สื่อเพิ่มขึ้นและจากการปรับเปลี่ยนราคาเพิ่มขึ้นด้วย

ในปี 2545 บริษัทและบริษัทย่อยมีผลการดำเนินงานดังนี้

รายได้

รายได้รวมปี 2545 เท่ากับ 472.93 ล้านบาท เพิ่มขึ้นจากปี 2544 ซึ่งมีรายได้ 294.19
ล้านบาทเท่ากับ 178.74 ล้านบาท หรือคิดเป็นร้อยละ 60.76 รายได้รวมกว่าร้อยละ 85
มาจากกลุ่มธุรกิจโทรทัศน์หรือกล่าวได้ว่าเป็นรายได้ของบริษัท มีเดีย ออฟ มีเดียส์ จำกัด (มหาชน)
ทั้งนี้เนื่องจากบริษัท เอ็ม แอนด์ ดี เอนเตอร์เทนเมนท์ จำกัด ซึ่งเป็นบริษัทในกลุ่มธุรกิจโทรทัศน์
ไม่ได้ดำเนินการในปัจจุบัน จึงไม่มีรายได้เกิดขึ้น รายได้รวมส่วนใหญ่มาจากรายได้ค่าขายโฆษณา
ซึ่งในปี 2545 มียอด 404.22 ล้านบาท เพิ่มขึ้น 152.85 ล้านบาทหรือร้อยละ 60.8
เมื่อเทียบกับยอดปี 2544 จำนวน 251.37 ล้านบาท
ทั้งนี้เป็นผลจากรายได้ของรายการที่นี่ประเทศไทยซึ่งบริษัทผลิตและขายโฆษณาเองในปี 2545
แทนการจ้างบริษัทอื่นผลิตและได้รับค่าตอบแทนเป็นจำนวนคงที่ในปี 2544
นอกจากนี้ราคาขายค่าโฆษณาบางรายการยังมีการปรับขึ้นประมาณร้อยละ 10-20
ในช่วงครึ่งหลังของปีในขณะที่ไม่มีการปรับราคาในปีก่อน นอกจากรายได้ค่าโฆษณาซึ่งเพิ่มขึ้นแล้ว
บริษัทยังมีกำไรจากการจำหน่ายเงินลงทุนในบริษัทย่อยและบริษัทย่อยอีก 47.53 ล้านบาท
คิดเป็นร้อยละ 10.05 ของรายได้รวม ในขณะที่ไม่มีรายการนี้ในปีก่อน
ส่วนรายได้อื่นนั้นมีจำนวนลดลง
ทั้งนี้เป็นผลจากนโยบายในการลดสัดส่วนรายได้จากค่าเช่าและค่าบริการที่เรียกเก็บจากบริษัทที่เกี่ยวข้องกัน

ต้นทุนและค่าใช้จ่ายในการดำเนินงาน

บริษัทมีอัตรากำไรขั้นต้นจากรายได้ค่าโฆษณาร้อยละ 32.0
สูงขึ้นเมื่อเทียบกับปีก่อนที่มีอัตรากำไรขั้นต้นร้อยละ 22.0
ทั้งนี้เป็นผลจากการปรับเปลี่ยนรายการโทรทัศน์ที่ทำให้มีรายได้เพิ่มขึ้นและการควบคุมต้นทุนที่ทำอย่างต่อเนื่อง
ในช่วงไตรมาสที่ 4 ของปี 2545 สถานีโทรทัศน์ได้ปรับอัตราค่าเช่าเวลาสูงขึ้นประมาณร้อยละ 20

ค่าใช้จ่ายในการขายและบริหารปี 2545 จำนวน 142.47 ล้านบาทคิดเป็นร้อยละ 30.12
ของรายได้รวม ลดลงจากปีก่อน 6.09 ล้านบาท หรือคิดเป็นร้อยละ 4.10
ค่าใช้จ่ายในการขายและบริหารส่วนที่เพิ่มขึ้นประกอบด้วยค่าคอมมิชชั่นเนื่องจากยอดขายเพิ่มขึ้น
เงินเดือนและสวัสดิการ ค่าปรับภาษี และค่าธรรมเนียมต่างๆอันเนื่องจากการฟื้นฟู
ส่วนค่าใช้จ่ายที่ลดลงได้แก่ ค่าเสื่อมราคา ค่าเช่า ค่าสื่อสาร และสำรองหนี้สูญ

เมื่อสิ้นปี 2545 บริษัทได้ตั้งสำรองสำหรับค่าภาษีเงินได้ เบี้ยปรับ
และเงินเพิ่มที่ได้รับแจ้งจากคณะกรรมการพิจารณาอุทธรณ์
เต็มจำนวนรวมทั้งค่าใช้จ่ายเกี่ยวกับการยื่นฟ้องคดีต่อศาลภาษีอากรกลาง รวมทั้งสิ้นจำนวน 43.69
ล้านบาท

ดอกเบี้ยจ่าย

การปรับโครงสร้างหนี้ตามแผนฟื้นฟูทำให้หนี้สินและอัตราดอกเบี้ยลดลง
ดอกเบี้ยจ่ายของหนี้ตามแผนฟื้นฟูได้ถูกนำไปบันทึกลดจำนวนหนี้ตามแผนแทนการบันทึกเป็นค่าใช้จ่าย
จึงทำให้ดอกเบี้ยจ่ายลดลงเป็นจำนวนถึง 55.91 ล้านบาทจากปีก่อน
ดอกเบี้ยจ่ายที่แสดงในงบกำไรขาดทุนปี 2545
เป็นดอกเบี้ยที่เกิดจากการขายลดลูกหนี้กับสถาบันการเงินเพื่อเป็นการแก้ไขปัญหาการขาดสภาพคล่องชั่วคราว

กำไรสุทธิ

ผลจากการเพิ่มขึ้นของรายได้
และการลดลงของต้นทุนและค่าใช้จ่ายในการบริหารรวมทั้งดอกเบี้ยจ่ายดังกล่าวข้างต้น
ทำให้บริษัทมีผลขาดทุนจากการดำเนินงานในปี 2545 จำนวน 5.43 ล้านบาท
ขาดทุนลดลงจากปีก่อนเป็นจำนวน 121.95 ล้านบาท คิดเป็นร้อยละ 95.74
แต่จากการปรับโครงสร้างหนี้ตามแผนฟื้นฟูทำให้บริษัทมีกำไรจากการปรับโครงสร้างหนี้จำนวน
487.16 ล้านบาท ตลอดจนการรับรู้ผลขาดทุนในบริษัทย่อยและร่วมที่ลดลง ทำให้บริษัทมีกำไรสุทธิปี
2545 จำนวน 480.32 ล้านบาท เปรียบเทียบกับขาดทุนสุทธิปี 2544 จำนวน 139.09
กำไรสุทธิเติบโตถึงร้อยละ 445.33

การวิเคราะห์ฐานะการเงินปี 2545

สภาพคล่อง

การปรับโครงสร้างหนี้ตามแผนฟื้นฟูทำให้อัตราส่วนสภาพคล่องของบริษัทดีขึ้นเป็น 1.4 เท่าเทียบกับ
0.33 เท่าของปีก่อน
เนื่องจากหนี้ที่ทำการปรับโครงสร้างซึ่งเคยแสดงเป็นหนี้สินหมุนเวียนถูกจัดประเภทเป็นหนี้สินระยะยาว

จากรายได้ที่เพิ่มขึ้นรวมทั้งต้นทุนและค่าใช้จ่ายที่ลดลงในปี 2545
กอรปกับคุณภาพลูกหนี้ที่ดีขึ้นในปัจจุบัน
ส่งผลดีต่อสภาพคล่องของบริษัทโดยงบกระแสเงินสดรวมแสดงกระแสเงินสดจากกิจกรรมดำเนินงานจำนวน
13.57 ล้านบาท สูงกว่าปี 2544 ถึง 8.64 ล้านบาท
เมื่อรวมเงินรับจากการจำหน่ายเงินลงทุนตามแผนการปรับโครงสร้างธุรกิจ จำนวน 11.84
ล้านบาท และหักเงินจ่ายเพื่อซื้อทรัพย์สินถาวรและชำระหนี้รวมดอกเบี้ยตามแผนฟื้นฟูแล้ว
บริษัทยังมีเงินคงเหลือสิ้นปีจำนวน 9.97 ล้านบาท

ความเหมาะสมของโครงสร้างเงินทุน

ผลการดำเนินงานที่ขาดทุนอย่างต่อเนื่องมาตลอดระยะเวลา 5
ปีที่ผ่านมาทำให้บริษัทมีส่วนของผู้ถือหุ้นต่ำกว่าศูนย์และติดลบถึง 653.47 ล้านบาทเมื่อสิ้นปี 2544
ปัญหาโครงสร้างเงินทุนได้รับการแก้ไขภายหลังจากที่แผนฟื้นฟูกิจการของบริษัทได้รับความเห็นชอบจากศาลล้มละลายกลาง
การปลดหนี้เงินต้นและดอกเบี้ยค้างจ่าย

ตลอดจนการลดทุนและเพิ่มทุนให้เจ้าหนี้ที่แปลงหนี้เป็นทุนตามที่ระบุในแผนฟื้นฟู
ทำให้บริษัทมีทุนจดทะเบียนที่

ชำระแล้วเพิ่มขึ้น 288.29 ล้านบาทเป็น 548.29 ล้านบาท ขาดทุนสะสมลดลงคงเหลือ 482.67
ล้านบาทจากการลดทุน การโอนส่วนเกินมูลค่าหุ้นและสำรองตามกฏหมายมาปรับ
ส่วนของผู้ถือหุ้นติดลบลดลงจาก –653.47 ล้านบาทเมื่อสิ้นปี 2544 เหลือ –96.58 ล้านบาท
บริษัทคาดว่าจะสามารถแก้ไขส่วนของผู้ถือหุ้นที่ยังคงติดลบนี้ได้ในปี 2546

คุณภาพสินทรัพย์ 

สินทรัพย์รวม ณ สิ้นปี 2545 แสดงยอด 432.73 ล้านบาท เปรียบเทียบกับยอด 484.80
ล้านบาทของปี 2544 ลดลงคิดเป็นร้อยละ 10.74
สินทรัพย์ที่มีการเปลี่ยนแปลงลดลงอย่างเป็นสาระสำคัญได้แก่
ลูกหนี้เงินทดรองจ่ายและเงินกู้ระยะสั้นบริษัทที่เกี่ยวข้องซึ่งแสดงในสินทรัพย์หมุนเวียนอื่น
เงินลงทุนระยะยาว และลิขสิทธิ์

สินทรัพย์รวมประกอบด้วย ลูกหนี้การค้าสุทธิจำนวน 167.01 ล้านบาทคิดเป็นร้อยละ 38.59
สินทรัพย์หมุนเวียนอื่น 109.90 หรือร้อยละ 25.40 สินค้าคงเหลือและลิขสิทธิ์รวม 42.94
ล้านบาทหรือร้อยละ 9.93 เงินลงทุนระยะยาว 27.80 ล้านบาทหรือร้อยละ 6.42
และสินทรัพย์ถาวร 70.13 หรือร้อยละ 16.21

ลูกหนี้การค้าสุทธิจำนวน 167.01 ล้านบาท ณ. วันที่ 31 ธันวาคม 2545
มียอดลดลงเล็กน้อยเมื่อเทียบกับยอด 169.82 ล้านบาทของปีก่อน
ทั้งที่ยอดขายโฆษณาเพิ่มขึ้นถึงร้อยละ 60.8 เนื่องจากคุณภาพลูกหนี้ปัจจุบันดีขึ้นมาก
ระยะเวลาเก็บหนี้เฉลี่ยของบริษัทลดลงจาก 268 วันในปี 2544 เหลือ 148 วัน
ยอดลูกหนี้การค้าสิ้นปีประกอบด้วย ลูกหนี้การค้า-บริษัทอื่นจำนวนสุทธิ 72 ล้านบาท
ลูกหนี้ตามสัญญาแลกเปลี่ยน 92 ล้านบาท และลูกหนี้บริษัทที่เกี่ยวข้องกัน 3 ล้านบาท
ลูกหนี้การค้า-บริษัทอื่นมียอดที่ค้างชำระไม่เกิน 6 เดือน เป็นจำนวนสุทธิ 66 ล้านบาท
คิดเป็นร้อยละ 92 ของยอดลูกหนี้-บริษัทอื่นทั้งหมด สำหรับยอดลูกหนี้ที่ค้างชำระเกิน 12 เดือนนั้น
บริษัทได้ตั้งสำรองหนี้สูญไว้เต็มจำนวนแล้ว

ในปี 2545 บริษัทได้ปรับเกณฑ์การตั้งสำรองหนี้สงสัยจะสูญให้เข้มงวดยิ่งขึ้นจากนโยบายเดิม
คือจะเริ่มตั้งสำรองเมื่อลูกหนี้ค้างชำระเกินกว่า 6 เดือนขึ้นไป
โดยกำหนดเงื่อนไขการตั้งสำรองดังนี้ ลูกหนี้ค้างชำระเกินกว่า 6 เดือนตั้งสำรองร้อยละ 50
ลูกหนี้ค้างชำระเกินกว่า 8 เดือนตั้งสำรองร้อยละ 80 และลูกหนี้ค้างชำระเกินกว่า 12 เดือน
หรือลูกหนี้ที่บริษัทพิจารณาแล้วว่าจะไม่สามารถเก็บเงินได้หรือมีโอกาสเก็บเงินได้น้อยมาก
แม้ว่าจะค้างชำระไม่เกิน 12 เดือน ก็จะตั้งสำรองเต็มจำนวน
ถึงแม้บริษัทจะใช้นโยบายการตั้งสำรองที่เข้มงวดดังกล่าวนี้ก็ไม่ได้ทำให้ยอดสำรองหนี้สูญของปี 2545
สูงขึ้น แต่กลับลดลงจากปีก่อน กล่าวคือ สำรองหนี้สูญมีจำนวน 24.27 ล้านบาท ลดจากจำนวน
44.46 ล้านบาทในปีก่อน เป็นจำนวน 20.19 ล้านบาท

สินค้าคงเหลือจำนวน 32.48 ล้านบาท ณ สิ้นปี 2545
รวมสินค้าคงเหลือที่บริษัทผลิตขึ้นเพื่อขายในโอกาสพิเศษต่างๆ จำนวน 23.83 ล้านบาท
ซึ่งประกอบด้วยเหรียญ 12 ราศี ทั้งเงินและทองแดง มูลค่า 17.02 ล้านบาท
และของชำร่วยประกอบการขายวีดีโอเทปชุดสามก็ก จำนวน 6.81 ล้านบาท
โอกาสที่จะทำรายได้จากสินค้าเหล่านี้มีน้อย
ดังนั้นบริษัทจึงได้คำนึงถึงมูลค่ายุติธรรมและได้ตั้งสำรองสินค้าเสื่อมคุณภาพในบัญชีแล้ว โดยในปี
2545 ได้มีการตั้งสำรองสินค้าเสื่อมคุณภาพเพิ่มขึ้นอีกประมาณ 2 ล้านบาท
สินค้าคงเหลือที่มียอดเพิ่มขึ้นอย่างเป็นสาระสำคัญ คือ ค่าใช้จ่ายรายการจ่ายล่วงหน้าที่มียอดเพิ่มขึ้น
7.27 ล้านบาทจากปีก่อน ส่วนลิขสิทธิ์มียอดคงเหลือลดลง 16.66 ล้านบาท
เนื่องจากการตัดจำหน่ายในระหว่างปีและการยกเลิกรายการภาพยนต์จีนในระหว่างปี 2545
ทำให้ไม่ต้องซื้อลิขสิทธิ์เพิ่มอีก

สินทรัพย์หมุนเวียนอื่นจำนวน 109.90 ล้านบาทประกอบด้วยรายการหลักคือ ภาษีมูลค่าเพิ่ม 12.7
ล้านบาท ภาษีเงินได้หัก ณ ที่จ่ายและจ่ายล่วงหน้า จำนวน 60.4 ล้านบาท
(รวมยอดภาษีจ่ายล่วงหน้าปี 2540 ฃึ่งบริษัทได้ยื่นขอคืนภาษีไว้จำนวนประมาณ 28 ล้านบาท )
สินทรัพย์รอการขาย 11.6 ล้านบาทและรายได้ค้างรับ 12.2 ล้านบาท
การลดลงของยอดสินทรัพย์หมุนเวียนอื่นเมื่อเปรียบเทียบกับยอดคงเหลือปี 2544
ส่วนใหญ่เป็นการลดลงของลูกหนี้เงินทดรองจ่ายและเงินให้กู้ยืมระยะสั้นแก่บริษัทอื่นจำนวน 15.78
ล้านบาท

เงินลงทุนระยะยาวมียอด ณ สิ้นปี 2545 จำนวน 27.80 ล้านบาท ลดลง 12.98
ล้านบาทจากปีก่อน เนื่องจากการจำหน่ายเงินลงทุนในบริษัท ทีวีธันเดอร์ จำกัด-บริษัทร่วมจำนวน
11.7 ล้านบาท และการลดลงของมูลค่าสินทรัพย์สุทธิของหุ้นทุนของ THE LAND DEVELOPMENT
FUND LTD ซึ่งจดทะเบียนกับ THE BERMUDA STOCK EXCHANGE

หนี้สิน

ยอดคงเหลือของหนี้สินรวม ณ สิ้นปี 2544จำนวน 1,138.27 ล้านบาท ลดลงเหลือเพียง 529.31
ล้านบาทเมื่อสิ้นปี 2545 ลดลงคิดเป็นร้อยละ 53.5
เป็นผลจากการปรับโครงสร้างหนี้ตามแผนฟื้นฟูกิจการซึ่งมีการลดภาระหนี้เงินต้นและดอกเบี้ยค้างชำระ
รวมทั้งการแปลงหนี้สินเป็นทุน หนี้สินรวม ณ สิ้นปี 2545 ประกอบด้วยหนี้สินหมุนเวียนจำนวน 230.4
ล้านบาทคิดเป็นร้อยละ 44 ซึ่งรวมหนี้ตามแผนที่ถึงกำหนดชำระใน 1 ปี จำนวน 11.17
ล้านบาทและสำรองค่าภาษีเงินได้ที่ถูกประเมินจำนวน 43.69 ล้านบาท
และหนี้สินไม่หมุนเวียนคือหนี้ตามแผนฟื้นฟูกิจการมีระยะเวลาชำระคืน 10 ปี จำนวน 298.96
คิดเป็นร้อยละ 56